Articles
Ɗemngal gootal ngal Alkule sertuɗe!
Yeru ko mi wiƴƴitii kon, mi hawraali e ɗemngal ɗuuɗiraangal alkule haa hewti ɗemngal siininkoore (chinois), hiɓe joginoo alkule 80, ɓe ɗuytiri seeɗa seeɗa haa ɓe heddori alkule 60. Ɗum e hoore mum, ko alkule goote ɗen ɓe woni waylindirnde.
Ammaa fiyaake ɗemngal Fulfulde (Pulaar), ko goɗɗum goo, taariika mum hino juuti, kono en ñomitay seeɗa fii nafitorgol e yewtere men.
Fulfulde ko e alkule Aarabu winndirtenoo ɓaawo ɗoo e nokkeeli heewuɗi, ɗum ñiiɓi ko juuti, kono fii mum yaniri nii sabu welsindaare Aarabuuɓe ɓen e miijo am; ko fii non, si ɓe wallitorino ndun muraadu (fiyaaku) wano UNESCO wallitori non alkule Laten ɗen, mi tamƴinii ko e ɗen tuugotono-ɗen!! kono fii mum gasaali !!
Hannde hannde Fulɓe ɓuruɓe ɗuuɗude ɓen ko alkule Laten ɗen woni huutorde ko aldaa woo e sikke, kono mi yewtay on ko wonaa mehre hara no selli. Fulfulde ko ɗemngal gootal, kono hingal jogii nooneeji alkule tati (3) yeru ko anndu-mi kon!
Si tawii enen hiɗen gollirde alkule Laten ɗen e winndugol Fulfulde ngol, haray woɓɓe goo kadi hino daditii darii haɓɓitii ko alkule Aarabu ɗen ɓaawo ɗoo ɓe artiranta Fulfulde, tippude (fawaade) e tawude ko kanje woni ko adaa gollireede...
Ndee fedde non, nde ɗuuɗiraaka dariiɓe, kono non hiɓe wakkilanii miijo maɓɓe ngon. Ɓe waɗiino piiji buy (geɗe keewɗe) e ɗen alkule; min miɗo jogii ka hiisorgel am deftere nde ɓe firi e ɗen alkule...
Fedde tataɓere nden, ɓen ɗon ɓe jaɓaali alkule Aarabu ɗen, ɓe jaɓaali kadi alkule Laten ɗen, woo Fulfulde hino haani huutorde alkule kese hara ɗen Alkule tuugaaki e ɗemngal goo wano laten maa Aarabu !
Ɓe etii haa ɓe sincani Fulfulde alkule goo, on tawayɗe les ɗoo :Ɓee ɗoo non kadi, ɓe woɗɗike fota (sanne), sabu ɓe saakitii ɗee alkule e nokkuuji heewuɗi e winndere nden.
Fulɓe ɗuuɗuɓe ko ɗee ɗoo alkule woni janngude huutora gila ko neeɓi.
Min non mi sikkuno, ɗemngal woo ɗemngal ko alkule goote haani gollirde si tawii ko ɓamtal ngal ɗemngal sutanii. Si ɗum gaalii (waasii) haray fokkitaaka taho !!
Gooto e feddeɓe Kawtal Janngooɓe Pulaar/Fulfulde e Leydi Misra wi'uno lam ñannde goo; wonnde « Union Africaine » on suɓike ɗemɗe sappo (10) fii ko janngee e nder Afrik fof ; Fulfulde kadi engal tawaa nder ɗen ɗemɗe suɓaaɗe, ɓe halfini ɗemngal kala ngoomu ko toppitoo fii ligganagol ngal , e nder duuɓi seeɗaaji ɓe aroyay ndartugol golleji ko waɗaa e ɗen ɗemɗe. Kala ɓurɗo ko gollaa ko ɗemngal makko ngal wonata aranal e nder Afrik !!
Sago am ko Fulfulde wonata yeeso e hoore kala ɗemɗe Afrik ɗen, kono miɗo aani haa wota ɓe tawoy en hiɗen pooɗotira fii tabintingol alkule, hakkunde Laten e Aarabu maa ko wonaa ɗum !!
Si tawii en wowlay fii ɓamtal Pulaagu, ko maa hawtiten e huunde wootere, gollen e dow mayre, kono si en fottii ka faale (yiɗde) en seertii ka golle, ko karahan si hewten (yotto-ɗen) ka faala-ɗen ɗon.
No gerdeten woo, etoo-ɗen haa tawa Fulfulde ko e alkule goote winndirtee, janngiree...wano ɗeya ɗemɗe wa'iri non...en foolay sikke alaa. Kono si en seertii tun golle men ɗen famɗay !!
Mi wowlay mi fillitoo : si en etanaaki ɗemngal men ngal ka lawɗi, en wonay adii sakkitii !! yo Alla danndu en !!
Yo Alla accu laawol Fulɓe !!
Kɗl : Tafsir BALDE, Marok/Gine
E-mail : This email address is being protected from spambots. You need JavaScript enabled to view it.
cat_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn wol_Latn eng_Latn